Die Herbstzeitlosen
Die Herbstzeitlosen isch e Schbiilfilm vo dr Schwizer Reschissörin Bettina Oberli us em Joor 2006. D Komödie basiert uf eme gmäinsame Dräibuech vo dr Oberli und dr Autorin Sabine Pochhammer und handlet vo dr Martha, wo z Trueb e Dorflaade het. Si beschliesst noch em Dood vo iirem Maa e Lingerie-Butik ufzdue und wird drbii vo iire Fründinne understützt. D Hauptrolle het d Stephanie Glaser übernoo. Anderi Rolle häi d Heidi Maria Glössner, d Annemarie Düringer und d Monica Gubser.

Dr Film thematisiert under anderem s gstörte Verheltnis zwüsche de Generazioone und d Entmündigung und Verdrängig vo de Alte.
 
Dr Film isch vom Schwizer Färnsee mitbroduziert worde und isch vom 5. Oktober 2006 aa in dr Schwiz ufgfüert worde. Öbbe 590'000 Lüt häi en aagluegt und er isch die erfolgriichsti Brodukzioon vom Joor gsi. Die Herbstzeitlosen isch hinder em Rolf Lyssy sim Die Schweizermacher (1978) und em Mike Eschmann sim Achtung, fertig, Charlie! (2003) uf em dritte Blatz vo dr ewige Besteliste vom Schwizer Kino.

Uszäichnige 
 Bi dr 33. Usgoob vom Prix Walo am 22. April 2007 het dr Film in dr Kategorii Filmprodukzioone gwunne.
 Dr «Publikumspreis SF Schweizer Film mit Bluewin» am 17. Januar 2008 dank dr beste Publikumsbewärtig (5,83) und de höggste Zueschauerzaale bi dr Free TV Premiere (1'339'700)
 "Bester Film" und "Beste Hauptdarstellerin" (Annemarie Düringer) am Filmfestival Cinéma Tout Ecran Gämf 2006,
 Im Herbst 2012 sind i drüü Samschtigobig-Sändige mit em Name Gipfelstürmer noch ere repräsentaive Umfroog under 30 Vorschlääg e Rangliste vo Schwizer Film erstellt worde. Die Herbstzeitlosen isch zum „Unvergesslichsten Schweizer Film“ erklärt worde und das no vor Mein Name ist Eugen (2005) und Die Schweizermacher (1978).

Weblingg 
 
 Die Herbstzeitlosen, Informatione bi Swiss Films, abgrüeft am 13. Oktober 2012
 Altweiberfrühling, Theaterstück mit em gliiche Inhalt und meerere Originaldarstellerinne, abgrüeft am 13. Oktober 2012

Fuessnoote 

Filmditel
Schwizer Film